Fryktens sommer

Handling

De fire vennene Julie, Helen, Ray og Barry feirer at de er ferdig på High School. På vei hjem fra feiringen kjører de ruspåvirkede ungdommene på en skikkelse som dukker opp fra intet på den øde landeveien. Ungdommene stanser bilen i håp om at det bare var et dyr de traff, men får panikk da de finner et livløst menneske. Da en annen jevnaldrende bekjent, Max, kommer kjørende mot dem, gjemmer de den tilsynelatende livløse kroppen i veikanten. Etter at faren er over enes de om å dumpe kroppen i sjøen og sverger taushet for å skjule sin forbrytelse. Men da de er i ferd med å dumpe ham fra kaia våkner mannen til live og tar tak i den ene av ungdommene. Det oppstår panikk, men etter noen tumulter klarer ungdommene å velte ham i sjøen.
Sommeren etter, etter sitt første år på college, drar Julie tilbake til den lille fiskerlandsbyen på ferie. Julie er en nervebunt. Forrige sommers hendelse har satt dype spor, og studiene har gått dårlig. Etter kort tid mottar hun mystisk brev hvor det står «Jeg vet hva dere gjorde sist sommer». Julie blir urolig og kontakter de andre i håp om å få klarhet. Det oppstår usikkerhet blant dem om hvorvidt det er noen som bare tuller med dem – eller om brevet er skrevet av noen som var vitne til deres udåd. Barry mistenker at det er Max som står bak brevet og oppsøker ham derfor på fiskeriet der han jobber for å advare ham mot konsekvensene. Men like etter blir Max drept av en mystisk mann med kjøttkrok, og senere på kvelden blir Barry hardt skadd da den samme morderen forsøker å drepe ham med hans egen bil. Det blir klart for de andre at noen er ute etter dem. Ikke for å få dem arrestert og stilt for retten, men for å drepe dem. De tre gjenværende begynner så å finne ut mere om fiskeren de kjørte på og oppdager at han hadde drept sin venninne to år før ulykken – og at drapet skjedde på eksakt samme sted som påkjørselen. Etter flere sjokkerende opplevelser begynner imidlertid noen av dem å nøste trådene sammen og innser etterhvert at drapsmannen er en annen en den de i utgangspunktet trodde.

Anmelderne og publikum

Fryktens sommer fikk lunken mottakelse av anmelderne og har bare oppnådd 35 % på Rotten Tomatoes og 52 % på Metacritic. Den amerikanske filmanmelderen Roger Ebert gav den bare en stjerne, mens Leonard Maltin gav den to av fire. Den fikk jevnt over godt omtale fra Variety og Washington Post, mens The New York Times, Newsweek og USA Today var mer blandet. VGs anmelder gav den terningkast fire med begrunnelsen at den var effektiv, men også klisjépreget. Anmelderen mente videre at dette måtte være «drømmefilmen» for unge mennesker som elsker skrekk. Dagbladets anmelder var langt mer negativ og gav den terningkast to. Anmelderen mente det var for mange logiske brister, uten spesielt godt spill og uten originaliteten til Skrik. Anmelderen gav imidlertid ros for filmens fotografering og mente det var der styrken lå. Aftenposten og Dagsavisen gav også bare terningkast to.
Til tross for lunken mottakelse fra filmanmelderne ble Fryktens sommer en forholdsvis stor publikumssuksess på amerikanske kino og en moderat suksess utenfor USA. Den innbrakte over 72 millioner dollar på kino i USA og 53 millioner utenfor, og endte dermed opp på en total på over 125 millioner. Filmen havnet på en 20.-plass over de mest innbringende filmene i USA for 1997 og på en 33.-plass globalt. 
Tross suksessen innbrakte den betydelig mindre enn Skrik-filmene.

Priser og nominasjoner

Jennifer Love Hewitt og  Sarah Michelle Gellar ble tildelt hver sin Blockbuster Entertainment Award, mens John Debney ble tildelt en ASCAP i klassen Top Box Office Films. Filmen ble nominert til en Saturn Award i klassen beste skrekkfilm.